B. Osobitná časť 
K Čl. I 
K § 1 
Návrh zákona v Čl. I upravuje poskytovanie dvoch jednorazových štátnych sociálnych dávok, a to príspevku pri narodení dieťaťa a príspevku na viac súčasne narodených detí.
 Účelom príspevku pri narodení dieťaťa je prispieť rodičovi na pokrytie výdavkov súvisiacich so zabezpečením výbavičky novorodenca. Účelom príspevku na viac súčasne narodených detí je prispieť na zvýšené výdavky, ktoré súvisia so starostlivosťou o  tri a viac detí, ktoré sa narodili súčasne alebo ak sa v priebehu dvoch rokov opakovane narodili dvojčatá alebo dvojčatá a viac detí súčasne. 
K § 2
	V tomto ustanovení sa definujú základné pojmy, ako oprávnené osoby na jednotlivé príspevky, starostlivosť nahrádzajúca starostlivosť rodičov a bydlisko. 
K § 3
Upravujú sa podmienky nároku na príspevok pri narodení dieťaťa. Oproti v súčasnosti platnému zákonu sa sprísnili podmienky nároku tým, že aj pre príspevok pri narodení dieťaťa sa vyžaduje absolvovanie riadnej prenatálnej starostlivosti (doteraz sa to sledovalo len pri nároku na príplatok k príspevku pri narodení dieťaťa) a vyžaduje sa uzatvorenie dohody o poskytovaní všeobecnej ambulantnej starostlivosti pre dieťa. Zaviedla sa podmienka nároku  - bydlisko oprávnenej osoby na území Slovenskej republiky. Týmto sa zamedzí poskytovanie príspevku tým rodičom, ktorí dlhodobo žijú v zahraničí, sú tam sústredené všetky ich podstatné aktivity (zamestnanie, bývanie, zdravotná starostlivosť atď.), ale trvalý pobyt na území Slovenskej republiky si nezrušili. Stanovenie požiadavky bydliska a trvalého pobytu ako podmienky nároku na príspevok pri narodení dieťaťa je v súlade s právom EÚ v oblasti voľného pohybu pracovníkov (napríklad rozsudok Súdneho dvora vo veci C- 231/05 Wendy Geven proti Spolkovej krajine Severné Porýnie – Westfálsko [2005]).
Zároveň sú v tomto ustanovení navrhnuté situácie, pri existencii ktorých oprávnenej osobe nevznikne nárok na príspevok pri narodení dieťaťa.
K § 4
Navrhuje sa príspevok pri narodení dieťaťa poskytovať s dvoch sumách, a to pre dieťa z prvého až tretieho pôrodu po dožití 28 dní v sume 829,86 eura a pre dieťa zo štvrtého a ďalšieho pôrodu 151,37 eura. Suma 151,37 eura sa navrhuje poskytovať pri narodení dieťaťa, ktoré sa nedožilo 28 dní.
Zároveň sa navrhuje ponechať zvýšenie príspevku pri narodení dieťaťa v prípade, ak sa narodia súčasne dve a viac detí, a to pre každé dieťa, ktoré sa dožilo 28 dní, o sumu 
75,69 eura.  
K § 5
	Do podmienok nároku na príspevok na viac súčasne narodených detí sa navrhuje ustanoviť aj bydlisko rodiča a detí na území Slovenskej republiky. Ďalšou podmienkou nároku je riadna starostlivosť najmenej o tri deti, ktoré sa narodili súčasne alebo v priebehu dvoch rokov opakovane narodené dvojčatá alebo v priebehu dvoch rokov narodené dvojčatá a tri a viac detí súčasne, ktoré sú vo veku do 15 rokov. Podmienka riadnej starostlivosti o deti sa ustanovila v záujme fyzického a psychického vývinu detí zabezpečením najmä ich primeranej výživy, hygieny, účasti dieťaťa na preventívnych lekárskych  prehliadkach, riadnom plnení povinnej školskej dochádzky.
K § 6
Výška príspevku na viac súčasne narodených detí sa navrhuje v rovnakej sume pre každé dieťa, a to v sume 100 eur. 
K § 7
	Upravuje sa vznik nároku na príspevok pri narodení dieťaťa a príspevok na viac súčasne narodených detí a na ich výplatu.
K § 8	
Nárok na príspevok pri narodení dieťaťa a na príspevok na viac súčasne narodených detí si uplatňuje oprávnená osoba podaním žiadosti úradu práce, sociálnych vecí a rodiny podľa miesta jej trvalého pobytu. Žiadosť môže byť podaná písomne alebo elektronicky so zaručeným elektronickým podpisom a musí obsahovať osobné údaje oprávnenej osoby a detí, ktoré sa však použijú len na účel uvedených príspevkov. 
V prípade, ak sa dieťa narodilo mimo územia Slovenskej republiky a v čase podania žiadosti  nemá ešte slovenský rodný list, môže rodič narodenie dieťaťa preukázať aj úradne preloženým rodným listom alebo iným obdobným dôkazom o narodení dieťaťa, pričom preklad z českého jazyka sa nevyžaduje.
Zároveň sa navrhuje vytvorenie legislatívnej možnosti pre získavanie a poskytovanie kópií, skenov a iných duplikátov úradných dokladov navzájom medzi ústredím a úradmi v rozsahu, ktorý je nevyhnutný na plnenie ich úloh explicitne a bez súhlasu dotknutej osoby. 
Nárok na príspevok na viac súčasne narodených detí si oprávnená osoba uplatňuje v každom kalendárnom roku, a to prvý raz po dovŕšení jedného roka veku detí. V prípade v priebehu dvoch rokov opakovane narodených dvojčiat alebo dvojčiat a viac detí súčasne sa dovŕšenie jedného roka veku sleduje u mladších detí.  

K § 9
Upravuje lehoty na výplatu príspevku pri narodení dieťaťa a príspevku na viac súčasne narodených detí. Pri príspevku narodení dieťaťa sa navrhuje pre deti z prvého až tretieho pôrodu umožniť výplatu aj pred splnením podmienky dožitia dieťaťa 28 dní, a to tak, že sa vyplatí  v dvoch častiach, najprv v sume 151,37 eur, ktorá patrí aj pre narodené dieťa, ktoré sa nedožilo 28 dní, a po dožití 28 dní sa zostávajúca časť príspevku doplatí.  Touto úpravou sa zabezpečí, aby potrebné finančné prostriedky na nákup nevyhnutných vecí pre novorodenca  sa v prípade potreby do rodiny dostali čo najskôr.
V tomto ustanovení sa rieši aj možnosť príspevok pri narodení dieťaťa a príspevok na viac súčasne narodených detí poskytnúť prostredníctvom osobitného príjemcu, ak sú pochybnosti o ich účelnom využití, resp. úrad určí spôsob ich výplaty, ak je rodine poskytovaná pomoc v hmotnej núdzi, čím sa zabezpečí najvhodnejší spôsob doručenia poskytnutých finančných prostriedkov. Ak sa pomoc v hmotnej núdzi poskytuje prostredníctvom osobitného príjemcu, cez tohto osobitného príjemcu sa poskytne aj príspevok pri narodení dieťaťa  a príspevok na viac súčasne narodených detí.
Ak nie sú pochybnosti o účelnom vyžití príspevku pri narodení dieťaťa a príspevku na viac súčasne narodených detí alebo nie je poskytovaná rodine pomoc v hmotnej núdzi, spôsob výplaty si určuje oprávnená osoba.
V prípade, ak úrad vyplatil príspevok pri narodení dieťaťa alebo príspevok na viac súčasne narodených detí v nižšej sume ako patril, rozdiel doplatí, pričom nárok na doplatenie zaniká uplynutím jedného roka od ich vyplatenia v nižšej sume. 
Ak sa príspevok pri narodení dieťaťa a príspevok na viac súčasne narodených detí vyplatil neoprávnene z dôvodu, že to spôsobila oprávnená osoba, takáto oprávnená osoba je povinná neoprávnene vyplatenú sumu vrátiť. Nárok na vrátenie zaniká uplynutím jedného roka odo dňa kedy úrad túto skutočnosť zistil, najneskôr však uplynutím troch rokov od neoprávnenej výplaty.
K § 10
Navrhuje sa šesťmesačná lehota na zánik nároku na príspevok pri narodení dieťaťa a na príspevok na viac súčasne narodených detí. 
K § 11
Upravuje pôsobnosť úradu práce, sociálnych vecí a rodiny, ktorý rozhoduje o nároku na príspevok pri narodení dieťaťa a príspevku na viac súčasne narodených detí, určení osobitného príjemcu a povinnosti vrátiť neoprávnene vyplatené sumy, vypláca predmetné príspevky a určuje bydlisko oprávnenej osoby a dieťaťa. 
K § 12
Na konanie o nároku na príspevok pri narodení dieťaťa a na príspevok na viac súčasne narodených detí sa vzťahuje zákon o správnom konaní okrem navrhovaných výnimiek. 
K § 13 
Upravuje povinnosti oprávnenej osoby preukázať všetky skutočnosti potrebné na posúdenie splnenia podmienok nároku a povinnosť použiť poskytnuté finančné prostriedky na účel príspevku pri narodení dieťaťa a príspevku na viac súčasne narodených detí. Zároveň sa navrhuje, aby údaje ktoré sú úradu známe z vlastnej činnosti alebo ktoré vie získať z informačných systémov iných orgánov verejnej správy od občana nevyžadoval. 

K § 14
	Navrhuje sa zdravotníckym zariadeniam, obciam a ďalším právnickým osobám a fyzickým osobám, ktoré plnia úlohy pri poskytovaní zákonom upravených príspevkov, povinnosť, aby spolupracovali s úradom a bezplatne poskytovali informácie v súvislosti s nárokom na príspevok pri narodení dieťaťa a príspevok na viac súčasne narodených detí.
K § 15
Navrhuje sa sumy príspevku pri narodení dieťaťa a príspevku na viac súčasne narodených detí upravovať nariadením vlády Slovenskej republiky k 1. septembru kalendárneho roka.

K § 16
Navrhuje sa, aby sa za obdobie pred nadobudnutím účinnosti tohto zákona nárok na príspevok pri narodení dieťaťa a príspevok na viac súčasne narodených detí posudzoval podľa zákona č. 235/1998 Z. z. v znení neskorších predpisov.
K § 17
	Navrhuje sa zrušiť zákon č. 235/1998 Z. z. o príspevku pri narodení dieťaťa, o príspevku rodičom, ktorým sa súčasne narodili tri deti alebo viac detí alebo ktorým sa v priebehu dvoch rokov opakovane narodili dvojčatá a ktorým sa menia ďalšie zákony v znení neskorších predpisov. 
K Čl. II 
Navrhuje sa doplnenie zákona o orgánoch štátnej správy v oblasti sociálnych vecí, rodiny a služieb zamestnanosti o ustanovenia umožňujúce spracúvanie osobných údajov v informačných systémoch Ministerstva práce, sociálnych vecí a rodiny Slovenskej republiky a informačných systémoch Ústredia práce, sociálnych vecí a rodiny a úradov práce, sociálnych vecí a rodiny, získavanie osobných údajov o fyzických osobách v rozsahu ustanovenom osobitnými predpismi kopírovaním, skenovaním alebo iným zaznamenávaním na nosič informácií. Zároveň sa umožňuje vzájomné poskytovanie týchto údajov medzi ústredím a úradmi, resp. medzi úradmi. Cieľom navrhovaného ustanovenia je zároveň zadefinovanie jednotného účelu zhromažďovania a spracovávania osobných údajov v informačných systémoch Ministerstva a Ústredia za účelom plnenia ich úloh podľa zákona č. 453/2003 Z. z. ako aj podľa jednotlivých právnych predpisov v oblasti sociálnych vecí a rodiny a služieb zamestnanosti v rozsahu nevyhnutnom na plnenie týchto úloh v súlade s ustanoveniami § 6 zákona č. 122/2013 Z. z. o ochrane osobných údajov.

K Čl. III
K bodu  1
Ide o legislatívno-technickú úpravu.
K bodu 2
	Legislatívno-technická súvisiaca s tým, že v starostlivosti o maloletých súd môže konať aj bez návrhu. 
K bodu 3
Navrhuje sa náhradnú starostlivosť rozšíriť o deti v predosvojiteľskej starostlivosti, a o deti, ktoré sú predbežným opatrením súdu zverené do starostlivosti fyzickej osobe a súd už koná o predosvojiteľskej starostlivosti. Pre takéto deti doteraz bolo možné poskytnúť príspevok pri narodení dieťaťa, ak tento príspevok na dieťa nebol poskytnutý inej oprávnenej osobe – matke dieťaťa. Návrhom nového zákona o príspevku pri narodení dieťaťa oprávnenou osobou na príspevok pri narodení dieťaťa zostali len rodičia dieťaťa. Deti zverené do náhradnej starostlivosti sa navrhujú riešiť jednorazovým príspevkom pri zverení dieťaťa do náhradnej starostlivosti, preto je potrebné do zákona doplniť uvedené formy náhradnej starostlivosti.
K bodu 4 
	Navrhuje sa jednorazový príspevok pri zverení dieťaťa do náhradnej starostlivosti  poskytnúť aj pre deti, ktoré pri zverení boli mladšie ako šesť mesiacov a ktorým tento príspevok nebolo možné poskytnúť, nakoľko v starostlivosti náhradného rodiča boli len na základe predbežného opatrenia a návrh na samotné zverenie už bol podaný. Takýmto deťom doteraz bolo možné podľa zákona č. 235/1998 Z. z. poskytnúť príspevok pri narodení dieťaťa. 
K bodu 5 
Navrhuje sa, aby na to isté dieťa tomu istému náhradnému rodičovi, resp. manželovi náhradného rodiča bol príspevok pri zverení dieťaťa vyplatený len raz. 
K bodu 6 
Výška jednorazového príspevku pri zverení dieťaťa sa navrhuje tak, aby bol v nej  premietnutý v súčasnosti poskytovaný jednorazový príspevok pri zverení dieťaťa a príspevok pri narodení dieťaťa.
K bodom 7 a 8
	Ide o legislatívno-technické úpravy súvisiace s doplnením náhradnej starostlivosti a rozšírením okruhu detí, pre ktoré sa jednorazový príspevok pri zverení do náhradnej starostlivosti navrhuje poskytnúť.
K bodu 9
Navrhuje sa vytvorenie legislatívnej možnosti pre získavanie a poskytovanie kópií, skenov a iných duplikátov úradných dokladov navzájom medzi ústredím a úradmi v rozsahu, ktorý je nevyhnutný na plnenie ich úloh explicitne a bez súhlasu dotknutej osoby. 
K bodu 10 
Navrhuje sa, aby údaje ktoré sú platiteľovi známe z vlastnej činnosti alebo ktoré vie získať z informačných systémov iných orgánov verejnej správy od občana nevyžadoval. 
K bodu 11
Legislatívno-technická úprava súvisiaca s doplnením náhradnej starostlivosti a rozšírením okruhu detí, pre ktoré sa jednorazový príspevok pri zverení do náhradnej starostlivosti navrhuje poskytnúť.
K bodu 12
	Navrhuje sa, aby deti zverené do náhradnej starostlivosti predbežným opatrením súdu alebo do predosvojiteľskej starostlivosti pred účinnosťou tohto zákona sa posudzovali podľa zákona účinného v čase zverenia.
K Čl. IV
	Navrhuje sa účinnosť zákona.